
Vă înaintăm, alăturat, Raportul asupra propunerii legislative privind vânzarea unor terenuri, proprietate privată a statului sau al unităţilor administrativ teritoriale, aferente construcţiilor cu destinaţia de locuinţe, din intravilanul localităţilor rurale şi urbane, trimisă Comisiei noastre pentru dezbatere şi avizare în fond, cu adresa nr.226 din 26 mai 2003. 

 PRESEDINTE,

IOAN OLTEAN

RAPORT  

asupra propunerii legislative privind vânzarea unor terenuri, proprietate privată a statului sau al unităţilor administrativ teritoriale, aferente construcţiilor cu destinaţia de locuinţe, din intravilanul localităţilor rurale şi urbane



1. Cu adresa nr.226 din 26 mai 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă privind vânzarea unor terenuri, proprietate privată a statului sau al unităţilor administrativ teritoriale, aferente construcţiilor cu destinaţia de locuinţe, din intravilanul localităţilor rurale şi urbane.



La întocmirea Raportului a fost avut în vedere avizul Consiliului Legislativ nr.751 din 21.05.2003. 



Propunerea legislativă a fost dezbătută şi avizată în fond, în procedură obişnuită, în şedinţa din 1 iulie 2003.



Prezenta iniţiativă legislativă are ca obiect de reglementare stabilirea unor dispoziţii privind vânzarea unor terenuri proprietate privată a statului sau a unităţilor administrativ-teritoriale, aferente construcţiilor cu destinaţia de locuinţe din intravilanul localităţilor rurale şi urbane, construcţii care au fost vândute în condiţiile legii, fără teren.. 



Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea propunerii legislative din următoarele motive: 



- Potrivit dispoziţiilor art.2 alin.(1) din Legea nr.54/1998 privind circulaţia juridică a terenurilor, orice dobândire a unui teren se face prin acte încheiate în formă autentică în faţa notarului public, în prealabil terenul trebuind să fie intabulat în Cartea funciară, ceea ce presupune că situaţia sa juridică este clarificată. In acest context, apare o contradicţie între prevederile art.2 şi 4 din propunere, în sensul că atâta vreme cât terenul este înscris în registrul cadastral situaţia juridică a acestuia este clarificată. 



- In propunere nu se menţionează dacă dispoziţiile actului normativ ar urma să se aplice şi în cazul clădirilor compuse din mai multe locuinţe sau blocuri de locuinţe, ceea ce ar necesita şi norme speciale pentru aceste situaţii, urmând a se reglementa şi situaţia spaţiilor cu altă destinaţie şi a terenului aferent lor din curtea imobilului. 



De menţionat că potrivit prevederilor art.10 alin.(3) din legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, în cazul în care într-o clădire sunt mai multe locuinţe şi spaţii cu altă destinaţie, o dată cu dreptul de proprietate asupra acestora se dobândeşte şi dreptul de proprietate asupra terenului aferent clădirii. 



- Norma de la art.13 privind răspunderea disciplinară, administrativă, civilă sau penală, este formulată generic şi inaplicabilă deoarece este necesară descrierea faptelor şi stabilirea naturii sancţiunii ce se aplică pentru fiecare în parte, în funcţie de gravitate şi consecinţe.



- Dispoziţiile art.14 sunt eronate deoarece, în acest caz, autoritatea publică acţionează în calitate de proprietar şi nu de autoritate administrativă, litigiile de această natură fiind contractuale şi nu administrative, competenţa revenind instanţelor de drept comun.




2. Prin obiectul de reglementare şi conţinutul său, propunerea legislativă face parte din categoria legilor organice, conform art.72 alin.(3) lit.k) din Constituţie.



3. La lucrările Comisiei au fost prezenţi 21 de deputaţi, din totalul de 26 membri ai Comisiei.



Raportul Comisiei a fost adoptat cu 12 voturi pentru şi 4 voturi împotrivă.


PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

